Návrh
D O H O D A
medzi
vládou Slovenskej republiky
a vládou Švédskeho kráľovstva
o medzinárodnej cestnej osobnej a nákladnej doprave

 Vláda Slovenskej republiky a vláda Švédskeho kráľovstva (ďalej  len "zmluvné strany"), vedené snahou podporiť v záujme ich  ekonomických vzťahov rozvoj cestnej osobnej a nákladnej  dopravy medzi oboma štátmi, dohodli sa takto:

I. ROZSAH PLATNOSTI
Článok 1
Ustanovenia tejto dohody sa vzťahujú na medzinárodnú  cestnú osobnú a nákladnú dopravu medzi územiami štátov  zmluvných strán, ako aj na tranzitnú dopravu vykonávanú  dopravcami pre cudzie potreby alebo za odmenu alebo pre vlastné potreby. Tieto ustanovenia sa vzťahujú aj na prepravu osôb a tovaru v  rámci územia štátu zmluvnej strany (kabotáž) a medzi územím  štátu jednej zo zmluvných strán a tretím štátom použitím  vozidiel evidovaných v štáte druhej zmluvnej strany.

II. POJMY
Článok 2
Na účely tejto dohody
1. pojem "dopravca" znamená fyzickú osobu alebo právnickú  osobu štátu jednej zo zmluvných strán, ktorá je vo svojom štáte  oprávnená vykonávať medzinárodnú cestnú osobnú a nákladnú  dopravu pre cudzie potreby alebo za odmenu alebo pre vlastné potreby v súlade  s vnútroštátnymi právnymi predpismi,
2. pojem "vozidlo" znamená motorové vozidlo alebo súpravu  vozidiel, z ktorých je aspoň motorové vozidlo evidované  v jednom zo štátov zmluvných strán, a ktoré sa používajú  výlučne na cestnú osobnú alebo nákladnú dopravu,
3. pojem "osobné motorové vozidlo" znamená ľubovoľné  vozidlo s motorovým pohonom, ktoré má viac ako 9 miest, vrátane  miesta vodiča,
4. pojem "pravidelná osobná doprava" znamená služby, ktoré  sú poskytované na prepravu osôb podľa určenej frekvencie po určených trasách a pri ktorých môžu cestujúci nastupovať a vystupovať na vopred určených zastávkach.

III. OSOBNÁ DOPRAVA
Článok 3
S výnimkou dopravy uvedenej v článku 6, osobná doprava  vykonávaná pre cudzie potreby, za odmenu alebo pre vlastné potreby osobným  motorovým vozidlom do štátu, zo štátu alebo v rámci štátov zmluvných strán,  ako aj tranzitom cez ich územia, podlieha schváleniu.

Článok 4
1. Pravidelná osobná doprava medzi štátmi zmluvných strán  alebo tranzitom cez ich územia podlieha vzájomnému schváleniu  príslušnými orgánmi štátov zmluvných strán.
2. Každý príslušný orgán vydá povolenie na vykonávanie  dopravy na tom úseku trasy, ktorý prechádza územím jeho štátu.
3. Príslušné orgány vzájomne určia podmienky povolenia,  a to dĺžku jeho platnosti, frekvenciu jázd, cestovné poriadky,  tarify, ako aj ďalšie podrobnosti potrebné pre plynulé  a efektívne prevádzkovanie pravidelnej osobnej dopravy.
4. Žiadosť o vydanie povolenia sa zašle príslušnému orgánu  štátu, kde je vozidlo evidované, ktorý má právo ju zamietnuť.  V prípade, že voči žiadosti nie sú námietky, tento príslušný  orgán to oznámi príslušnému orgánu štátu druhej zmluvnej  strany.
5. Žiadosť musí obsahovať doklady obsahujúce potrebné  podrobnosti (navrhované cestovné poriadky, tarify a trasu,  obdobie počas ktorého bude linka prevádzkovaná počas roka a dátum  predpokladaného začatia linky). Príslušné orgány si môžu  vyžiadať také podrobné údaje, aké považujú za potrebné.

Článok 5
Každá nepravidelná doprava, ktorá nie je uvedená v článku 6,  podlieha povoleniu. Žiadosti o vydanie povolení sa predkladajú  príslušnému orgánu štátu zmluvnej strany, na ktorého  území má dopravca sídlo, ktorý ich zasiela príslušnému  orgánu štátu druhej zmluvnej strany so svojím vyjadrením.

Článok 6
Povolenie sa nevyžaduje, ak sa prevážajú tie isté osoby tým istým vozidlom v prípade, že:
a) jazda sa začína a má sa končiť v štáte, kde je vozidlo evidované, alebo
b) jazda sa začína na území štátu, kde je vozidlo evidované a končí sa v cieľovom mieste na území štátu druhej  zmluvnej strany za predpokladu, že pokiaľ nie je povolené inak,  vozidlo sa vracia do krajiny evidencie prázdne, alebo
c) vozidlo vykonáva tranzit v rámci príležitostnej  dopravy.
Pri vykonávaní takejto dopravy bez povolenia musia  osobné motorové vozidlá dopravcov štátov zmluvných strán spĺňať  minimálne ekologické požiadavky dohodnuté zmiešanou komisiou podľa článku 14.

IV. NÁKLADNÁ DOPRAVA
Článok 7
1. Dopravcovia štátu jednej zmluvnej strany, ktorí sú  v súlade s vnútroštátnymi právnymi predpismi oprávnení vykonávať  medzinárodnú nákladnú dopravu, môžu takúto dopravu vykonávať aj  medzi územiami štátov zmluvných strán, ako aj  tranzitom cez ich územia.
2. Pri vykonávaní takejto dopravy medzi týmito územiami a  tranzitom cez tieto územia musia vozidlá dopravcov štátov  zmluvných strán spĺňať minimálne ekologické požiadavky  dohodnuté zmiešanou komisiou podľa článku 14.
3. Vozidlá, ktoré nespĺňajú minimálne ekologické  požiadavky musia mať osobitné povolenie. Počet povolení bude  obmedzený a každý rok bude dohodnutý zmiešanou komisiou.
4. Od povoľovacej povinnosti sú oslobodené tieto druhy  dopravy:
a) doprava vozidlami, ktorých celková povolená hmotnosť  pri zaťažení vrátane prívesu nepresahuje 6 ton alebo povolená  užitočná hmotnosť vrátane prívesu nepresahuje 3,5 tony,
b) preprava vozidiel, ktoré sú poškodené alebo havarované  a doprava havarijných opravárenských vozidiel,
c) jazda prázdneho nákladného motorového vozidla, ktoré má  nahradiť havarované vozidlo v druhom štáte a spiatočná jazda  po oprave havarovaného vozidla,
d) preprava živých zvierat vozidlami špeciálne  skonštruovanými alebo vybavenými na zabezpečovanie pravidelnej  prepravy živých zvierat, ktoré boli uznané príslušnými orgánmi  štátu, kde je vozidlo evidované,
e) preprava zdravotníckych zásob a zariadení potrebných v  prípade nebezpečenstva, najmä počas prírodných katastrof a pri  poskytovaní humanitárnej pomoci,
f) preprava umeleckých diel a predmetov určených na veľtrhy  a výstavy na neobchodné účely,
g) preprava rekvizít, príslušenstva a  zvierat na neobchodné účely na divadelné, hudobné, filmové, športové, alebo  cirkusové predstavenia, veľtrhy alebo ľudové slávnosti a z  nich, ako aj na účely rozhlasového nahrávania alebo na filmovú  a televíznu produkciu,
h) doprava pre vlastné potreby.

V. VŠEOBECNÉ USTANOVENIA
Článok 8
Dopravca, ktorý má sídlo na území štátu jednej zmluvnej  strany nemôže vykonávať prepravu medzi dvoma bodmi na území  štátu druhej zmluvnej strany, ak mu na tento účel nebolo udelené osobitné povolenie príslušným orgánom štátu tejto druhej zmluvnej strany.

Článok 9
Dopravcovia štátu jednej zmluvnej strany môžu vykonávať  prepravu medzi miestom, ktoré leží na území štátu druhej  zmluvnej strany a miestom, ktoré leží na území tretieho štátu a naopak, len na základe povolenia vydaného na tento účel  príslušným orgánom štátu tejto druhej zmluvnej strany.

Článok 10
1. Pokiaľ ide o hmotnosť a rozmery vozidiel, každá zmluvná  strana sa zaväzuje, že vozidlám evidovaným na území štátu  druhej zmluvnej strany nestanoví prísnejšie podmienky ako na vozidlá, ktoré sú evidované na území jej štátu.
2. Hmotnosť a rozmery vozidla musia súhlasiť s oficiálnou evidenciou vozidla.
3. Dopravcovia štátov oboch zmluvných strán sú pri vstupe na územie štátu druhej zmluvnej strany viazaní jej vnútroštátnymi právnymi predpismi týkajúcimi sa hmotnosti a rozmerov  vozidiel vstupujúcich na územie štátu tejto druhej zmluvnej  strany.
4. Ak hmotnosť alebo rozmery vozidla evidovaného v štáte  jednej zo zmluvných strán prekročí maximálnu hmotnosť alebo  rozmery prípustné na území štátu druhej zmluvnej strany, musí  byť vozidlo vybavené osobitným povolením. Dopravca musí takéto osobitné povolenie dostať od príslušného orgánu štátu tejto druhej zmluvnej strany pred vstupom na územie jej štátu.

Článok 11
1. Vozidlá štátu jednej zmluvnej strany vykonávajúce  prepravu podľa tejto dohody sú na území štátu druhej zmluvnej strany oslobodené od všetkých daní, poplatkov a iných platieb  za používanie a vlastnenie vozidiel na tomto území.
2. Oslobodenie sa nevzťahuje na mýto, poplatky za  používanie ciest a daň z pridanej hodnoty, ani na clo a spotrebnú daň zo spotrebovaných pohonných látok motorových  vozidiel, s výnimkou pohonných látok, ktoré sa pri dovoze nachádzajú v bežných  nádržiach motorových vozidiel.

Článok 12
Dopravcovia a posádky vozidiel štátu jednej zmluvnej strany musia pri vykonávaní  dopravy na území štátu druhej zmluvnej strany dodržiavať vnútroštátne právne predpisy platné v štáte tejto zmluvnej strany.

Článok 13
Ak sa dopravca štátu jednej zmluvnej strany dopustí na území štátu druhej zmluvnej strany porušenia niektorého z ustanovení tejto dohody, príslušný orgán štátu zmluvnej  strany, na ktorého území došlo k porušeniu, bude o tom bez obmedzenia možnosti použitia zákonných opatrení svojho štátu  informovať druhú zmluvnú stranu, ktorá podnikne také kroky, aké  jej umožňujú vnútroštátne právne predpisy. Príslušné orgány  štátov oboch zmluvných strán sa budú vzájomne informovať o uložených sankciách.

Článok 14
1. Všetky otázky týkajúce sa vykonávania a používania tejto dohody budú riešiť príslušné orgány štátov zmluvných strán.
2. Na tento účel sa zriaďuje zmiešaná komisia.
3. Zmiešaná komisia sa bude stretávať na žiadosť jednej zo  zmluvných strán a bude zložená zo zástupcov príslušných orgánov  cestného dopravného priemyslu štátov oboch zmluvných strán.
4. Zmiešaná komisia určí minimálne ekologické požiadavky  na vozidlá podľa článkov 6 a 7 a počet povolení pre osobné a  nákladné motorové vozidlá, ktoré nespĺňajú tieto požiadavky.  Povolenia si vzájomne vymenia príslušné orgány.
5. Zmluvné strany dohodli v Dodatkovom protokole, ktorý tvorí súčasť tejto dohody, ustanovenia týkajúce sa používania tejto dohody.

Článok 15
Každá zmena tejto dohody schválená oboma zmluvnými stranami nadobudne platnosť 60 dňom po dni, keď si zmluvné strany navzájom  písomne oznámia splnenie ich príslušných vnútroštátnych právnych predpisov. Každá zmena Dodatkového protokolu bude písomne odsúhlasená príslušnými orgánmi oboch štátov a nadobudne platnosť dňom, ktorý tieto orgány určia.

Článok 16
1. Táto dohoda nadobudne platnosť 60 dňom po dni, keď si zmluvné strany navzájom písomne oznámia, že boli splnené  ich vnútroštátne právne predpisy potrebné pre nadobudnutie platnosti  tejto dohody.
2. Táto dohoda sa uzaviera na neurčitý čas. Každá zo zmluvných strán však môže dohodu písomne vypovedať so šesťmesačnou výpovednou lehotou.
3. Dňom nadobudnutia platnosti tejto dohody vo vzťahu  medzi Slovenskou republikou a Švédskym kráľovstvom skončí  platnosť Dohody medzi vládou Československej socialistickej  republiky a vládou Švédskeho kráľovstva o medzinárodnej cestnej  doprave podpísanej v Štokholme 27.júna 1969.

Na dôkaz toho podpísaní, náležite na to splnomocnení,  podpísali túto dohodu.

Dané v ................................... dňa ............................................ v dvoch pôvodných  vyhotoveniach každé v slovenskom, švédskom a anglickom jazyku,  pričom všetky znenia sú rovnako autentické. V prípade  rozdielnosti výkladu tejto dohody je rozhodujúci anglický text.

Za vládu                                                                Za vládu
Slovenskej republiky                                            Švédskeho kráľovstva

DODATKOVÝ PROTOKOL
k Dohode medzi vládou Slovenskej republiky
a vládou Švédskeho kráľovstva
o medzinárodnej cestnej osobnej a nákladnej doprave

Na účely tejto dohody príslušnými orgánmi sú
za slovenskú stranu:
Ministerstvo dopravy, pôšt
a telekomunikácií Slovenskej republiky
(Sekcia cestnej dopravy)
Nám.Slobody č.6, P.O.Box 100
810 05 BRATISLAVA
Tel.:+421 2 52442131   Fax:+421 2 52442202

za švédsku stranu:
a) podľa článkov 4, 5, 8, 9, 10 a 13
Swedish National Road Administration
(Vägverket)
SE-781 87 BORLÄNGE
Tel.:+46 243 750 00   Fax:+46 243 755 30

b) podľa článkov 7, 8 a 9
Swedish Customs / Regional Office Mälardalen
Box 27 311
SE-102 54 STOCKHOLM
Tel.:+46 0 771 520 520   Fax:+46 0 45 659 39

c) podľa článkov 14 a 15
The Government of the Kingdom of Sweden
Mailing address via
Ministry of Industry, Employment and Communications
(Näringsdepartementet)
SE-103 33 STOCKHOLM
Tel.:+46 0 405 10 00 Fax:+46 0 405 22 98